Lisa Perkins (LA), 2025-05-07:
Det er herligt at stå og være enig med så mange andre partier.
Radikale Venstre har fremsat et forslag med nogle bemærkninger og nogle intentioner og værdier, som jeg er fuldstændig enig i, og jeg kan høre, at der er bred enighed om, at det er nogle rigtig gode ønsker at have for børn.
Der ønskes at give børn mere frihed, mere ansvar og mere plads til at tage initiativ og blive en del af fællesskaber, der forventer noget af dem.
Der lægges vægt på, at børn skal have mulighed for at bruge deres fantasi og møde modstand, alt sammen for at understøtte karakterdannelsen.
Jeg fik faktisk næsten lyst til at klappe i hænderne af begejstring, da jeg læste bemærkningerne til forslaget, fordi jeg er så gennemgribende enig i intentionen, og jeg vil gerne kvittere for det gode børnesyn.
Det er faktisk et rigtig godt eksempel på, hvad jeg godt kunne tænke mig at se meget, meget mindre af herinde fra Christiansborg: det, at gode intentioner bliver lavet om til topstyrede handleplaner og nationale prestigeprojekter, altså det, at ting, der er gode i sig selv, og noget, vi kan være enige om er godt, automatisk skal skaleres til at blive sådan et politisk projekt styret fra politikernes skriveborde.
Gode idéer, som det også blev nævnt tidligere, spredes bedst nedefra, gennem lokale initiativer, gennem frihed og gennem inspiration, og når vi i Liberal Alliance mener, at det her ikke er en opgave for staten, er det jo, fordi vi generelt mener, at staten i mange tilfælde skal træde et skridt tilbage i stedet for et skridt frem.
Det gælder altså også i forhold til den her slags børneindsatser.
Gode idéer har det jo faktisk sådan helt naturligt med at sprede sig, når der er rum, plads og frihed til, at de kan sprede sig.
Her henviser Radikale Venstre jo meget begejstret til de gode, gamle skrammellegepladser, og jeg kan forstå, at fru Lotte Rod er rigtig begejstret for den her rigtig fine idé.
Men Radikale Venstre henviser også selv til, at de i høj grad er forsvundet, eller at det i hvert fald er sådan, at dem, der er tilbage, heller ikke nyder samme frihedsgrader, som de gjorde i gamle dage, og der fristes jeg jo til at spørge hvorfor, og om vi simpelt hen er kommet til at regulere os ud af muligheden.
Og hvis det er tilfældet, vil vi i Liberal Alliance rigtig gerne være med til kigge på, hvordan vi kan gøre det bedre og gøre det mere muligt ude i lokalsamfundene.
Men hvis det ikke er tilfældet og behovet og ønsket simpelt hen bare ikke er så stort, forekommer det mig også mærkeligt at skulle afsætte 100 mio. kr. på at fremtvinge det herindefra.
Uanset hvad årsagen er, tænker jeg, at hvis vi ønsker flere af de her frie og eksperimenterende legepladser, hvilket kan sagtens kan være tilfældet at vi gerne vil, så skal vi starte med at se på, om vi har reguleret os ud af muligheden.
Det er ikke staten, der skal udrulle en model for, hvordan vi opnår det her rigtig prisværdige mål.
Det er også sådan lidt træls at stå her og lyde, som om man er imod at opnå de her rigtig prisværdige mål for vores børn, så jeg kunne godt tænke mig at række hånden ud og sige, at vi i Liberal Alliance er helt og aldeles klar til at kigge på, hvordan vi kan fremme de her legepladser, som er en fin idé.
Jeg tænker, at vi skal kigge på, om vi simpelt hen har taget muligheden fra vores kommuner, vores ildsjæle og vores forældre for at komme på banen med de her frie og eksperimenterende legepladser.
Derudover føler jeg mig også nødsaget til at sige, at hvis man som forælder i dag har et ønske om, at ens barn har bedre adgang til de her slags risikofyldte lege, er det jo faktisk allerede en mulighed.
Man kan f.eks. melde sit barn til spejder, man kan tage ud i naturen sammen som en familie, eller man kan blive en del af fællesskaber som f.eks. Naturfamilier, som netop er børnefamilier, der går sammen ude i naturen for at bygge noget, for at lave bål og for at understøtte den her risikofyldte leg.
Det drives jo helt frivilligt og uden nogen skattekroner og er støttet af private fonde som f.eks. Nordea-fonden.
Så det synes jeg bare vidner om, at der ikke er behov for en national handleplan.
Nok tværtimod er der behov for, at man bakker lidt og giver mere frihed til lokalsamfundene, for at de kan komme på banen med de her initiativer, som der nogle steder er et ønske om at der skal være.
Derfor mener vi i Liberal Alliance, at det her forslag rammer forbi.
Det er altså ikke idéen, vi er imod; det er udelukkende metoden.
Vi skal virkelig passe på, synes jeg, med at tage noget, der er rigtigt i sig selv, og så bruge det som en begrundelse for at lave sådan en politisk styret plan.
Nogle ting – ja, faktisk langt de fleste, vil jeg mene – fungerer bedst, når de får lov til at vokse organisk nedefra – i frihed og forskellighed.
Det her er ganske enkelt ikke en opgave for staten.
Det er også blevet nævnt tidligere af andre, at det faktisk er en kommunal opgave.
Hvis ønsket er der lokalt, skal det have plads til at udfolde sig, absolut.
Det vil vi gerne være med til at fremme, men det kræver ikke en politisk skabelon.
Tværtimod kræver det frihed til at handle efter behov og initiativ.
Liberal Alliance kan derfor ikke støtte det her forslag.
Tak for ordet.